૨૦૦૨ના ગોધરાકાંડ અને ગુજરાતના નરસંહાર પછી નરેન્દ્ર મોદીને ગુજરાતના મુખ્ય પ્રધાનપદેથી હટાવવાનો નિર્ણય લેવાઈ ગયો હતો. કારોબારીએ નરેન્દ્ર મોદીને હટાવવાનો નિર્ણય ન લેવો પડે અને એ રીતે તેમનું અપમાન ન થાય એ માટે નરેન્દ્ર મોદીને કહી દેવામાં આવ્યું હતું કે તે પોતે જ પોતાના પ્રવચનને અંતે નૈતિક જવાબદારી સ્વીકારીને રાજીનામાની જાહેરાત કરી દેશે અને ગોવાથી જ ફૅક્સ દ્વારા ગુજરાતના ગવર્નરને રાજીનામું મોકલી આપશે. હજુ બે દિવસ પહેલા ગુજરાત જઈને મોદીને રાજધર્મની શીખ આપી આવેલા વડા પ્રધાન વાજપેયી ગોવામાં કાર્યકારિણીના મંચ પર નિશ્ચિંત બેઠા હતા કે બધું ઠરાવેલ ઘટનાક્રમ મુજબ થશે અને સરકારની આબરૂ જળવાઈ રહેશે. અનેક નેતાઓ ગુજરાત વિશે બોલી લીધા પછી નરેન્દ્ર મોદીનો બોલવાનો વારો આવ્યો. તેમણે અસરકારક રીતે પોતાનો બચાવ કર્યો, હિન્દુત્વનો જયજયકાર કર્યો, સ્યુડો-સેક્યુલરિઝમ પર પ્રહારો કર્યા અને રાજીનામાની જાહેરાત કર્યા વિના બેસી ગયા.